CELEX: 32022D0597
Language: lv
Date: 2022-04-11 00:00:00
Title: Padomes Lēmums (KĀDP) 2022/597 (2022. gada 11. aprīlis), ar ko veicina neatkarīgu neizplatīšanas un atbruņošanās domnīcu Eiropas tīklu

12.4.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 114/75
               
            
         PADOMES LĒMUMS (KĀDP) 2022/597
         (2022. gada 11. aprīlis),
         ar ko veicina neatkarīgu neizplatīšanas un atbruņošanās domnīcu Eiropas tīklu
         EIROPAS SAVIENĪBAS PADOME,
         ņemot vērā Līgumu par Eiropas Savienību un it īpaši tā 28. panta 1. punktu un 31. panta 1. punktu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:
         
                     (1)
                  
                  
                     Eiropadome 2003. gada 12. decembra sanāksmē pieņēma ES Stratēģiju masu iznīcināšanas ieroču izplatīšanas novēršanai (“ES MII neizplatīšanas stratēģija”), kuras III nodaļā iekļauts saraksts ar pasākumiem, kas jāveic gan Savienībā, gan trešās valstīs, lai apkarotu šādu ieroču izplatīšanu.
                  
               
                     (2)
                  
                  
                     Savienība aktīvi īsteno ES MII neizplatīšanas stratēģiju un veic pasākumus, kas minēti tās III nodaļā, piemēram, Savienībā attīstot vajadzīgās struktūras.
                  
               
                     (3)
                  
                  
                     Padome 2008. gada 8. decembrī pieņēma secinājumus un dokumentu “Jaunas Eiropas Savienības darbības līnijas, apkarojot masu iznīcināšanas ieroču un to piegādes sistēmu izplatīšanu” (“Jaunās darbības līnijas”), kur teikts, ka masu iznīcināšanas ieroču (“MII”) izplatīšana joprojām ir viens no lielākajiem drošības apdraudējumiem un ka neizplatīšanas politika ir kopējās ārpolitikas un drošības politikas (KĀDP) būtiska daļa.
                  
               
                     (4)
                  
                  
                     Jaunajās darbības līnijās Padome aicina Padomes kompetentos sastāvus un struktūras, Komisiju, citas iestādes un dalībvalstis konkrēti rīkoties saistībā ar minēto dokumentu.
                  
               
                     (5)
                  
                  
                     Jaunajās darbības līnijās Padome uzsver, ka Savienības darbībā, vēršoties pret izplatīšanu, varētu noderēt atbalsts, ko sniegtu nevalstisku organizāciju veidots neizplatīšanas tīkls, kurā apvienotas ārpolitikas iestādes un pētniecības centri, kas specializējas Savienības stratēģiskajās jomās, un vienlaikus varētu balstīties uz jau pastāvošajiem lietderīgajiem tīkliem. Šādā tīklā varētu iekļaut arī iestādes trešās valstīs.
                  
               
                     (6)
                  
                  
                     Padome 2018. gada 19. novembrī pieņēma ES stratēģiju pret nelikumīgiem šaujamieročiem, kājnieku ieročiem un vieglajiem ieročiem un to munīciju “Ieroču drošība un iedzīvotāju aizsardzība”( “ES VIKI stratēģija”). Ar ES VIKI stratēģiju tiek aizstāta ES Stratēģija vieglo un kājnieku ieroču un to munīcijas nelikumīgas uzkrāšanas un tirdzniecības apkarošanai, kas tika pieņemta 2005. gadā. Nelikumīgi VIKI vēl aizvien veicina nestabilitāti un vardarbību Savienībā, tās tuvākajos kaimiņreģionos un pārējā pasaulē. Nelikumīgi kājnieku ieroči piedod sparu bruņotai vardarbībai un organizētajai noziedzībai, kā arī globālam terorismam un konfliktiem un kavē ilgtspējīgu attīstību un krīzes pārvarēšanas centienus. Tie destabilizē veselus reģionus, kā arī valstis un to sabiedrību un vairo teroristu uzbrukumu ietekmi. Tāpēc Padome ir apņēmības pilna nepieļaut un mazināt VIKI un to munīcijas nelikumīgu tirdzniecību un veicina atskaitīšanos un atbildību par to likumīgo tirdzniecību. ES VIKI stratēģijā ir ņemta vērā drošības konteksta attīstība, tostarp terorisma draudi Savienībā, un VIKI konstrukcijas un tehnoloģijas attīstība, kas ietekmē valdību spēju pret šādiem draudiem vērsties. Tajā ir ņemti vērā arī 2016. gada ES globālās stratēģijas pamatprincipi.
                  
               
                     (7)
                  
                  
                     Padome 2010. gada 26. jūlijā pieņēma Lēmumu 2010/430/KĀDP (1), ar ko izveidoja neatkarīgu neizplatīšanas domnīcu Eiropas tīklu un kurā noteica, ka minētā lēmuma īstenošanu tehniski veic ES ieroču izplatīšanas novēršanas konsorcijs (“konsorcijs”).
                  
               
                     (8)
                  
                  
                     Konsorcija kā vienīgā dotācijas saņēmēja izvēle šajā gadījumā ir pamatota ar Savienības vēlmi, ko atbalsta arī tās dalībvalstis, turpināt tās produktīvo sadarbību ar neatkarīgo neizplatīšanas domnīcu Eiropas tīklu, kurš palīdz veidot kopīgu Eiropas kultūru neizplatīšanas un atbruņošanās jautājumos, kā arī palīdz Savienībai izstrādāt un veidot tās politiku minētajās jomās un palielināt Savienības pamanāmību. Šajā gadījumā finansējums 100 % apmērā ir nepieciešams paša konsorcija būtības dēļ, jo to ir izveidojusi Savienība un tas ir pilnībā atkarīgs no Savienības atbalsta. Konsorcijam nav neatkarīgu finanšu resursu, un tam juridiski nav tiesību vākt citus līdzekļus. Turklāt konsorcijs ir izveidojis tīklu, kuru vada sešas domnīcas un kas apvieno vairāk nekā 100 domnīcas, pētniecības centrus un universitāšu departamentus, apkopojot gandrīz visas nevalstiskā sektora speciālās zināšanas par neizplatīšanu un atbruņošanos Savienībā, tostarp vienības visās dalībvalstīs.
                  
               
                     (9)
                  
                  
                     Padome 2014. gada 10. martā pieņēma Lēmumu 2014/129/KĀDP (2), ar kuru uz trim gadiem pagarināja Savienības pastāvīgos veicināšanas pasākumus un finansiālo atbalstu neatkarīgu neizplatīšanas domnīcu Eiropas tīkla darbībām un minētā lēmuma tehnisko īstenošanu uzticēja konsorcijam.
                  
               
                     (10)
                  
                  
                     Padome 2017. gada 3. aprīlī pieņēma Lēmumu (KĀDP) 2017/632 (3), ar kuru paredz pagarināt Lēmuma 2014/129/KĀDP darbības termiņu, lai nodrošinātu darbību turpmāku īstenošanu līdz 2017. gada 2. jūlijam.
                  
               
                     (11)
                  
                  
                     Padome 2017. gada 4. jūlijā pieņēma Lēmumu (KĀDP) 2017/1195 (4), ar kuru no 2017. gada 3. jūlija līdz 31. decembrim pagarina Lēmuma 2014/129/KĀDP īstenošanas laikposmu, lai 2017. gadā varētu sarīkot vienu vērienīgu ikgadēju konferenci par neizplatīšanu un atbruņošanos, kā arī lai varētu turpināt uzturēt un atjaunināt konsorcija interneta platformu.
                  
               
                     (12)
                  
                  
                     Padome 2018. gada 26. februārī pieņēma Lēmumu (KĀDP) 2018/299 (5), ar kuru uz trim gadiem pagarināja Savienības pastāvīgos veicināšanas pasākumus un finansiālo atbalstu neatkarīgu neizplatīšanas domnīcu Eiropas tīkla darbībām un minētā lēmuma tehnisko īstenošanu uzticēja konsorcijam.
                  
               
                     (13)
                  
                  
                     Īstenošanas izaicinājumu, kas izriet no ieilgušās Covid-19 pandēmijas, dēļ Padome 2021. gada 16. aprīlī pieņēma Lēmumu (KĀDP) 2021/648 (6), ar ko Lēmuma (KĀDP) 2018/299 īstenošanas laikposmu pagarina līdz 2022. gada 17. maijam.
                  
               IR PIEŅĒMUSI ŠO LĒMUMU.
         
            1. pants
            
               1.   Nolūkā sekmēt to, ka tiek aktīvāk īstenotas ES MII neizplatīšanas stratēģija un ES VIKI stratēģija, kuru pamatā ir efektīvu daudzpusējo attiecību, novēršanas un ar trešām valstīm īstenotas sadarbības principi, neatkarīgu neizplatīšanas un atbruņošanās domnīcu Eiropas tīkla darbību veicināšana un atbalstīšana ar šo tiek pagarināta, lai sasniegtu šādus mērķus:
               
                           a)
                        
                        
                           pilsoniskajā sabiedrībā un it īpaši ekspertu, pētnieku un akadēmiskajās aprindās veicināt politisku un ar drošības jautājumiem saistītu dialogu un ilgtermiņa diskusijas par pasākumiem, kā apkarot MII un to piegādes sistēmu izplatīšanu;
                        
                     
                           b)
                        
                        
                           dot personām, kas piedalās atbilstīgajās Padomes darba sagatavošanas struktūrās, iespēju ar tīklu apspriesties par jautājumiem, kuri saistīti ar neizplatīšanu, atbruņošanos un ieroču eksporta kontroli, un nodrošināt, ka dalībvalstu pārstāvji var piedalīties konsorcija sanāksmēs;
                        
                     
                           c)
                        
                        
                           radīt lietderīgu atspēriena punktu Savienības un starptautiskās sabiedrības rīcībai neizplatīšanas un atbruņošanās jomā, it īpaši sniedzot ziņojumus un/vai ieteikumus Savienības Augstā pārstāvja ārlietās un drošības politikas jautājumos (“AP”) pārstāvjiem;
                        
                     
                           d)
                        
                        
                           trešās valstīs sekmēt plašāku informētību par izplatīšanas un atbruņošanās problēmām un par nepieciešamību sadarboties ar Savienību, kā arī daudzpusējos forumos, it īpaši Apvienoto Nāciju Organizācijā, lai novērstu ieroču izplatīšanas programmas, kas rada bažas visā pasaulē, atturētu no šādām programmām, tās apturētu un, ja iespējams, izskaustu;
                        
                     
                           e)
                        
                        
                           domnīcās un Savienības valstu un trešo valstu valdībās veicināt speciālo zināšanu pilnveidošanu un institucionālo spēju attīstīšanu ar neizplatīšanu un atbruņošanos saistītos jautājumos, tostarp stiprinot izglītošanos par neizplatīšanu un atbruņošanos, palielinot jaunāko paaudžu informētību par šiem jautājumiem un atbalstot šīs jomas pētnieku un praktiskā darba veicēju nākamo paaudzi, jo īpaši sievietes, arī dabaszinātnēs un tehniskajās zinātnēs.
                        
                     
            
               2.   Projekti, ko atbalstīs Savienība, ietver šādas konkrētas darbības:
               
                           a)
                        
                        
                           nodrošināt līdzekļus ikgadēju vērienīgu konferenču rīkošanai ar trešām valstīm un pilsonisko sabiedrību par neizplatīšanu un atbruņošanos, lai apspriestu un noteiktu turpmākos pasākumus, kas veicami, lai apkarotu MII un to piegādes sistēmu izplatīšanu, un savstarpēji saistītos atbruņošanās mērķus, kā arī lai risinātu ar parastajiem ieročiem saistītās problēmas, tostarp vēršoties pret VIKI un to munīcijas nelikumīgu tirdzniecību un pārmērīgu uzkrāšanu. Turklāt konferencēs starptautiskā mērogā tiks popularizēta ES MII neizplatīšanas stratēģija un ES VIKI stratēģija, kā arī Savienības iestāžu un domnīcu loma šajā jomā ar mērķi palielināt šajā jomā īstenotās Savienības politikas pamanāmību un iesniegt ziņojumus un/vai ieteikumus AP pārstāvjiem;
                        
                     
                           b)
                        
                        
                           nodrošināt līdzekļus Savienības iestāžu pārstāvju, dalībvalstu pārstāvju un ekspertu ikgadējo konsultatīvo sanāksmju rīkošanai, lai apmainītos ar viedokļiem par būtiskiem jautājumiem un svarīgām norisēm atbruņošanās, neizplatīšanas un ieroču eksporta kontroles jomās ar mērķi iesniegt ziņojumus un/vai ieteikumus AP pārstāvjiem;
                        
                     
                           c)
                        
                        
                           nodrošināt līdzekļus tādu ad hoc semināru rīkošanai, kuri paredzēti ekspertiem un praktiskā darba veicējiem un kuros pievēršas izsmeļošam jautājumu lokam saistībā ar neizplatīšanu un atbruņošanos, aptverot gan nekonvencionālos ieročus, gan parastos ieročus, ar mērķi iesniegt ziņojumus un/vai ieteikumus AP pārstāvjiem;
                        
                     
                           d)
                        
                        
                           nodrošināt līdzekļus tādu politikas dokumentu sagatavošanai un publicēšanai, kuri attiecas uz tematiem, kas ietilpst konsorcija pilnvarās, un ar kuriem tiek sniegti politiski un/vai operatīvās politikas priekšlikumi;
                        
                     
                           e)
                        
                        
                           nodrošināt līdzekļus, lai domnīcās un Savienības valstu un trešo valstu valdībās nepārtraukti palielinātu informētību, nodrošinātu izglītošanu un attīstītu speciālās zināšanas un institucionālās spējas neizplatīšanas un atbruņošanās jomā:
                           
                                       —
                                    
                                    
                                       uzturot un turpinot optimizēt e-mācību kursu, kurš aptver visus attiecīgos neizplatīšanas un atbruņošanās aspektus,
                                    
                                 
                                       —
                                    
                                    
                                       izveidojot neizplatīšanas un atbruņošanās prakses vietas augstskolu beidzējiem vai jauniem diplomātiem no Savienības un trešām valstīm,
                                    
                                 
                                       —
                                    
                                    
                                       turpinot jaunu sieviešu un nākamās paaudzes iniciatīvu un konsultāciju programmu,
                                    
                                 
                                       —
                                    
                                    
                                       rīkojot ikgadējus mācību apmeklējumus Briselē ANO Atbruņošanās stipendiju programmas dalībniekiem, lai popularizētu politiku, ko Savienība īsteno neizplatīšanas, atbruņošanās un ieroču eksporta kontroles jomās, un lai palielinātu tās pamanāmību,
                                    
                                 
                                       —
                                    
                                    
                                       organizējot mācību kursu, lai dabas zinātņu studentu vidū veicinātu izpratni par izplatīšanas riskiem, tostarp tiem, kas izriet no zinātnes un tehnoloģiju attīstības;
                                    
                                 
                     
                           f)
                        
                        
                           nodrošināt līdzekļus interneta platformas un saistīto kontu sociālajos tīklos turpmākai uzturēšanai, pārvaldībai un attīstībai, lai veicinātu kontaktus, nodrošinātu unikālu forumu pētniecībai Eiropā atbruņošanās un neizplatīšanas jomā, sekmētu neatkarīgu neizplatīšanas un atbruņošanās domnīcu Eiropas tīklu, dibinātu kontaktus ar pasaules neizplatīšanas un atbruņošanās kopienu un popularizētu konsorcija izglītojošo piedāvājumu gan attiecībā uz mācību kursiem uz vietas, gan e-mācībām.
                        
                     Detalizēts projektu apraksts ir izklāstīts pielikumā.
            
         
         
            2. pants
            
               1.   Par šā lēmuma īstenošanu ir atbildīgs AP.
            
            
               2.   Šā lēmuma 1. panta 2. punktā minētās darbības tehniski īsteno konsorcijs, kuru veido Fondation pour la Recherche Stratégique (FRS), Peace Research Institute Frankfurt (HSFK/PRIF), International Institute for Strategic Studies Europe (IISS-Europe), Stockholm International Peace Research Institute (SIPRI), International Affairs Institute (IAI) Romā un Vienna Center for Disarmament and Non-Proliferation (VCDNP). Konsorcijs veic šo uzdevumu AP pārziņā. Šajā nolūkā AP ar konsorciju noslēdz vajadzīgās vienošanās.
            
            
               3.   Atbilstīgi Savienības politikas virzieniem dalībvalstis un Eiropas Ārējās darbības dienests ierosina konsorcija pētniecības programmu ietvaros izvērtēt īpašu interesi raisošas prioritātes un jautājumus, kam jāpievēršas darba dokumentos un semināros.
            
         
         
            3. pants
            
               1.   Finanšu atsauces summa to projektu īstenošanai, kuri ietver 1. panta 2. punktā minētās darbības, ir 4 700 000 EUR.
            
            
               2.   Izdevumus, ko finansē no 1. punktā minētās summas, pārvalda saskaņā ar procedūrām un noteikumiem, kurus piemēro Savienības vispārējam budžetam.
            
            
               3.   Komisija uzrauga 1. punktā minēto izdevumu pienācīgu pārvaldību. Šim nolūkam tā ar konsorciju noslēdz dotācijas nolīgumu. Nolīgumā paredz, ka konsorcijam jānodrošina Savienības ieguldījuma publiskums, kas atbilst ieguldījuma apjomam.
            
            
               4.   Komisija cenšas 3. punktā minēto nolīgumu noslēgt pēc iespējas drīz pēc šā lēmuma stāšanās spēkā. Tā informē Padomi par jebkādām grūtībām minētajā procesā un par nolīguma noslēgšanas datumu.
            
         
         
            4. pants
            
               1.   AP ziņo Padomei par šā lēmuma īstenošanu, pamatojoties uz regulāriem ziņojumiem, ko gatavo konsorcijs. Padome veic izvērtēšanu, pamatojoties uz minētajiem ziņojumiem.
            
            
               2.   Komisija ziņo par 1. panta 2. punktā minēto projektu finanšu aspektiem.
            
         
         
            5. pants
            
               1.   Šis lēmums stājas spēkā tā pieņemšanas dienā.
            
            
               2.   Šis lēmums zaudē spēku 36 mēnešus pēc 3. panta 3. punktā minētā nolīguma noslēgšanas dienas. Taču tas zaudē spēku sešus mēnešus pēc stāšanās spēkā, ja šajā laikposmā minēto nolīgumu nenoslēdz.
            
         
         
            Luksemburgā, 2022. gada 11. aprīlī
            
               
                  Padomes vārdā –
               
               
                  priekšsēdētājs
               
               J. BORRELL FONTELLES
            
         
         
            (1)  Padomes Lēmums 2010/430/KĀDP (2010. gada 26. jūlijs), ar ko izveido neatkarīgu neizplatīšanas “ideju ģeneratoru” Eiropas tīklu, lai atbalstītu to, ka tiek īstenota ES Stratēģija masu iznīcināšanas ieroču izplatīšanas novēršanai (OV L 202, 4.8.2010., 5. lpp.).
         
            (2)  Padomes Lēmums 2014/129/KĀDP (2014. gada 10. marts), ar ko veicina neatkarīgu neizplatīšanas “ideju ģeneratoru” Eiropas tīklu, lai atbalstītu to, ka tiek īstenota ES Stratēģija masu iznīcināšanas ieroču izplatīšanas novēršanai (OV L 71, 12.3.2014., 3. lpp.).
         
            (3)  Padomes Lēmums (KĀDP) 2017/632 (2017. gada 3. aprīlis), ar kuru groza Lēmumu 2014/129/KĀDP, ar ko veicina neatkarīgu neizplatīšanas “ideju ģeneratoru” Eiropas tīklu, lai atbalstītu to, ka tiek īstenota ES Stratēģija masu iznīcināšanas ieroču izplatīšanas novēršanai (OV L 90, 4.4.2017., 10. lpp.).
         
            (4)  Padomes Lēmums (KĀDP) 2017/1195 (2017. gada 4. jūlijs), ar kuru groza Lēmumu 2014/129/KĀDP, ar ko veicina neatkarīgu neizplatīšanas “ideju ģeneratoru” Eiropas tīklu, lai atbalstītu to, ka tiek īstenota ES Stratēģija masu iznīcināšanas ieroču izplatīšanas novēršanai (OV L 172, 5.7.2017., 14. lpp.).
         
            (5)  Padomes Lēmums (KĀDP) 2018/299 (2018. gada 26. februāris), ar ko veicina neatkarīgu neizplatīšanas un atbruņošanās “ideju ģeneratoru” Eiropas tīklu, lai atbalstītu to, ka tiek īstenota ES Stratēģija masu iznīcināšanas ieroču izplatīšanas novēršanai (OV L 56, 28.2.2018., 46. lpp.).
         
            (6)  Padomes Lēmums (KĀDP) 2021/648 (2021. gada 16. aprīlis), ar ko groza Lēmumu (KĀDP) 2018/299, ar ko veicina neatkarīgu neizplatīšanas un atbruņošanās “ideju ģeneratoru” Eiropas tīklu, lai atbalstītu to, ka tiek īstenota ES Stratēģija masu iznīcināšanas ieroču izplatīšanas novēršanai (OV L 133, 20.4.2021., 57. lpp.).
      
      
         
            PIELIKUMS
            PROJEKTA DOKUMENTS
            
               ES Ieroču neizplatīšanas un atbruņošanās konsorcijs (IV posms) – HR(2022) 34
            
            2022. gada 17. janvārī
            ES Ieroču neizplatīšanas un atbruņošanās konsorciju (EUNPDC) izveidoja Eiropas Savienības Padome, lai Eiropā radītu neatkarīgu ideju ģeneratoru tīklu, kas veicinātu politisku un ar drošību saistītu dialogu un ilgtermiņa diskusijas par pasākumiem, kā apkarot masu iznīcināšanas ieroču (MII) un to piegādes sistēmu izplatīšanu. Šāds dialogs aptver arī jautājumus, kas saistīti ar parastajiem ieročiem, tostarp kājnieku ieročiem un vieglajiem ieročiem (VIKI). 2010. gadā ar Padomes Lēmumu 2010/430/KĀDP sāktajam projektam Eiropas Savienība 2014. gadā (ar ES Padomes Lēmumu 2014/129/KĀDP) un 2018. gadā (ar ES Padomes Lēmumu (KĀDP) 2018/299) atjaunoja atbalstu, kas paredzēts vēl diviem posmiem. III posma īstenošana beigsies 2022. gada maijā.
            ES Ieroču neizplatīšanas un atbruņošanās konsorciju pašlaik veido Fondation pour la Recherche Stratégique (FRS), Istituto Affari Internazionali (IAI), International Institute for Strategic Studies (IISS), Peace Research Institute Frankfurt (HSFK/PRIF), Stockholm International Peace Research Institute (SIPRI) un Vienna Center for Disarmament and Non-Proliferation (VCDNP). Gadu gaitā tīkls ir paplašinājies, uzņemot 104 dalībniekus no ideju laboratorijām, pētniecības centriem un universitāšu nodaļām, kas atrodas visās ES dalībvalstīs un sešās citās valstīs (Norvēģijā, Serbijā, Šveicē, Turcijā, Ukrainā, Apvienotajā Karalistē).
            Konsorcija uzdevums ir koordinēt un atbalstīt tīklu un darīt Eiropas Savienībai pieejamas tā speciālās zināšanas, lai sniegtu informāciju attiecīgo ES struktūru diskusijām par ieroču neizplatīšanas, ieroču kontroles un atbruņošanās politiku un nodrošinātu idejas, analīzi un ieteikumus. Konsorcijs pilda šo uzdevumu, rīkojot dažādus pasākumus, tostarp tādus kā starptautiskas konferences un sanāksmes, izglītojoši pasākumi, publikācijas un informatīvi pasākumi. Projekta III posmā konsorcija darba joma ir pakāpeniski paplašināta, lai reaģētu uz nepieciešamību uzlabot nākamās paaudzes praktiskā darba darītāju un zinātnieku, kā arī dabaszinātņu speciālistu spējas, informētību un iespējas atbruņošanās, ieroču neizplatīšanas un ieroču kontroles jomā. Īpaša uzmanība tiek pievērsta arī tam, ka šajā jomā ir jāiesaista vairāk sieviešu.
            Pastāvīgās norises un problēmas atbruņošanās, ieroču neizplatīšanas un ieroču kontroles jomā padara konsorcija un tīkla sasaukšanu un veikto pētniecības un informēšanas darbu īpaši svarīgu Eiropas Savienībai un tās dalībvalstīm. Balstoties uz projekta iepriekšējos posmos paveikto, šajā dokumentā izklāstīts EUNPDC IV posms, kas atspoguļo, kā tā darbību var turpināt, lai konsorcijs un tīkls varētu sniegt informāciju, kura vajadzīga ES darbam šajā svarīgajā jomā.
            1.   Vispārējā vadība
            
            Nodrošinot vispārējo pārvaldību, Stockholm International Peace Research Institute (SIPRI) turpinās pārraudzīt un koordinēt konsorcija un neatkarīgu neizplatīšanas un atbruņošanās “ideju ģeneratoru” Eiropas tīkla (tīkls) darbību, tostarp organizējot koordinācijas komitejas sanāksmes, kurās piedalās Eiropas Ārējās darbības dienesta (EĀDD), Eiropas Komisijas un konsorcija pārstāvji, un pildot ziņošanas pienākumus. Vadības uzdevums ir arī paplašināt tīkla daudzveidību tādās jomās kā akadēmiskās disciplīnas, ģeogrāfija, dzimums un vecums. Vispārējā vadība ietver arī laiku, kas visiem konsorcija locekļiem vajadzīgs, lai pildītu vispārējos pārvaldības uzdevumus (piemēram, koordinācijas sanāksmju apmeklēšana, ieguldījuma iesniegšana koordinatoram), un publicitātes izmaksas.
            IV posmā (2022.–2025. gads) paredzēts arī:
            
                        —
                     
                     
                        izveidot EUNPDC programmas komiteju, kuras sastāvā būs konsorcija, EĀDD un Eiropas Komisijas pārstāvji, kas sniegs ieguldījumu ikgadējās konferences un citu projektu (piemēram, konsultatīvās sanāksmes, publikāciju sēriju un ad hoc semināru) satura veidošanā un organizēšanā,
                     
                  
                        —
                     
                     
                        vajadzības gadījumā sniegt sešus mutiskus (virtuālus vai klātienes) informatīvus paziņojumus Neizplatīšanas jautājumu darba grupai (CONOP), Parasto ieroču eksporta jautājumu darba grupai (COARM) un citām ES struktūrām, un tos sniegs ar tīkla vai konsorcija dalībniekiem saistīti eksperti pēc EĀDD pieprasījuma (agrāk tie tika sniegti, īstenojot projektu Help Desk).
                     
                  2.   Projektu apraksts
            
            Visiem projektiem ir šādi transversāli mērķi:
            
                        —
                     
                     
                        ar dzimumu saistītās un ģeogrāfiskās daudzveidības nodrošināšana visās darbībās,
                     
                  
                        —
                     
                     
                        atbalsts nākamās paaudzes ieroču neizplatīšanas un atbruņošanās ekspertiem.
                     
                  2.1   Ikgadējas ieroču neizplatīšanas un atbruņošanās konferences organizēšana (vada: Istituto Affari Internazionali (IAI))
            
            
               Projekta mērķis un apraksts
            
            Gadskārtējā konferencē, kurā piedalās valdību eksperti, neatkarīgi “ideju ģeneratori” un citi akadēmisko aprindu eksperti no Eiropas Savienības, asociētajām valstīm un trešām valstīm, apspriedīs un noteiks turpmākos pasākumus, kas veicami, lai apkarotu masu iznīcināšanas ieroču (MII) un to piegādes sistēmu izplatīšanu, un savstarpēji saistītos atbruņošanās mērķus, kā arī iztirzās gan ar parastajiem ieročiem saistītās problēmas, tostarp vēršoties pret VIKI un to munīcijas nelikumīgu tirdzniecību un pārmērīgu uzkrāšanu, gan arī jauno tehnoloģiju radītos draudus un iespējas.
            IV posmā (2022.–2025. gads), īstenojot šo darbību, paredzēts katru gadu rīkot vienu konferenci. Konsorcija mērķis ir rīkot konferenci klātienē, bet pavērt iespēju daļu pasākuma vai visu pasākumu straumēt. Ja arī turpmāk tiks piemēroti ar Covid-19 pandēmiju saistīti ceļošanas un pulcēšanās ierobežojumi, konsorcijs ir gatavs pielāgot pasākuma formātu, kā tas jau tika darīts III posmā. Turklāt:
            
                        —
                     
                     
                        tīkla sanāksme notiks klātienē līdztekus ikgadējai konferencei; visa gada garumā notiks citas virtuālas tīkla sanāksmes,
                     
                  
                        —
                     
                     
                        Jaunajai paaudzei veltīta sanāksme tiks organizēta vienlaikus ar ikgadējo konferenci, bet būs saistīta ar citiem pasākumiem, kuros iesaistīti gados jauni eksperti (sk. šā dokumenta 2.6. punktu),
                     
                  
                        —
                     
                     
                        konferencē aicinās piedalīties EUNPDC konsultāciju programmas konsultantus.
                     
                  
               Projekta rezultāti
            
            
                        —
                     
                     
                        Arī turpmāk organizēt vērienīgu ieroču neizplatīšanas un atbruņošanās jautājumiem veltītu starptautisku konferenci, kas tiek rīkota Eiropas vadībā un kas arī turpmāk būs nozīmīga vieta stratēģiskas diskusijas veicināšanai par pasākumiem, kuri veicami, lai apkarotu MII un to piegādes sistēmu izplatīšanu, un par savstarpēji saistītiem atbruņošanās mērķiem, lai risinātu problēmas, kas saistītas ar parastajiem ieročiem, tostarp vēršoties pret VIKI un to munīcijas nelikumīgu tirdzniecību un pārmērīgu uzkrāšanu.
                     
                  
                        —
                     
                     
                        Valdības amatpersonu, akadēmiķu un trešo valstu pilsoniskās sabiedrības vidū palielināt Savienības MII un VIKI neizplatīšanas politikas un ķīmisko, bioloģisko, radioaktīvo un kodolieroču (CBRN) pasākumu pamanāmību, kā arī palielināt informētību par tiem.
                     
                  
                        —
                     
                     
                        Veicināt tīkla lomu un kohēziju, kā arī Savienības lomu šajā jomā.
                     
                  
                        —
                     
                     
                        Uzkrāt speciālās zināšanas par ieroču neizplatīšanu un atbruņošanos valstīs, kurās tās ir nepietiekamas, tostarp trešās valstīs, īpašu uzmanību pievēršot nākamās paaudzes atbalstam.
                     
                  
                        —
                     
                     
                        Iesniegt uz konkrētu rīcību vērstus ieteikumus, kas stiprinātu Eiropas Savienības MII neizplatīšanas stratēģijas un VIKI stratēģijas īstenošanu un kļūtu par lietderīgu atspēriena punktu Savienības un starptautiskās sabiedrības rīcībai saistībā ar neizplatīšanu un parastajiem ieročiem.
                     
                  
                        —
                     
                     
                        Uzlabot Savienības iestāžu, dalībvalstu, pilsoniskās sabiedrības un trešo valstu informētību un zināšanas par apdraudējumu, kas saistīts ar MII un to piegādes līdzekļiem, lai palielinātu to iespējas savlaicīgi rīkoties.
                     
                  2.2   Ikgadējas konsultatīvas sanāksmes par ieroču neizplatīšanu un atbruņošanos organizēšana (vada: Fondation pour la Recherche Stratégique (FRS))
            
            
               Projekta mērķis un apraksts
            
            Konsultatīvajās sanāksmēs, kurās piedalās ES, dalībvalstu un “ideju ģeneratoru” pārstāvji, tiek apspriestas gan īstermiņa, gan vidēja termiņa problēmas, kas Savienībai jārisina tādās jomās kā ieroču neizplatīšana un atbruņošanās, it īpaši MII un to piegādes transportlīdzekļi, parastie ieroči, tostarp VIKI, jauni ieroču veidi un piegādes sistēmas.
            Projekta IV posmā šī darbība paredz katru gadu rīkot vienu konsultatīvo sanāksmi, kam būs divas daļas, no kurām katra attieksies uz jautājumiem, kas saistīti ar CONOP un COARM, un sagatavot attiecīgus ziņojumus un/vai ieteikumus. Šo pasākumu darba kārtību sagatavos ciešā sadarbībā ar EĀDD un Padomes KĀDP darba grupām, kuras darbojas neizplatīšanas un atbruņošanās jomā (CONOP) un parasto ieroču eksporta kontroles jomā (COARM). Vajadzības gadījumā notiks apspriešanās ar citām struktūrām (piemēram, EĀDD Kosmosa jautājumu darba grupu). Konkrēti:
            
                        —
                     
                     
                        Ikgadējā konsultatīvā sanāksme ilgs ne vairāk kā 2 dienas, un tās gaitā notiks gan CONOP, gan COARM sanāksme. Plānots, ka katrā no abām minētajām CONOP un COARM sanāksmēm klātienē piedalās ne vairāk kā 50 personu, kas pārstāv Eiropas “ideju ģeneratorus”, ES dalībvalstis un ES iestādes un kas specializējas MII atbruņošanās un neizplatīšanas un parasto ieroču, tostarp VIKI, kā arī jauno tehnoloģiju jautājumos.
                     
                  
                        —
                     
                     
                        Konsultatīvā sanāksme notiks klātienē un ilgs 2 dienas, lai iespējami palielinātu dalībnieku viedokļu apmaiņas iespējas.
                     
                  
               Projekta rezultāti
            
            
                        —
                     
                     
                        Dalībvalstu politikas procesos iesaistīto personu un akadēmisko ekspertu, kā arī EĀDD un citu Savienības iestāžu speciālistu apmaiņa ar informāciju un analīzi par pašreizējām tendencēm izplatīšanas jomā.
                     
                  
                        —
                     
                     
                        Diskusijas par labākajiem veidiem un metodēm, kā īstenot Savienības politikas pasākumus izplatīšanas novēršanai.
                     
                  
                        —
                     
                     
                        Konstruktīvas atsauksmes, ko neatkarīgi Eiropas “ideju ģeneratori” sniedz Savienībai par tās stratēģijām MII un VIKI izplatīšanas novēršanai, un ieteikumi, kurus praktiskā darba veicēji sniedz pētniekiem un kuri ir saistīti ar svarīgākajiem politikas jomas jautājumiem, kas būtu jāturpina pētīt.
                     
                  
                        —
                     
                     
                        Būtisku un politiski orientētos ziņojumos aplūkojamu jautājumu apzināšana neizplatīšanas un atbruņošanās jomā.
                     
                  
                        —
                     
                     
                        AP pārstāvjiem paredzētu politiski orientētu ziņojumu un uz konkrētu rīcību vērstu ieteikumu kopuma izstrāde.
                     
                  2.3.   Deviņu ad hoc semināru par ieroču neizplatīšanu un atbruņošanos organizēšana
            
            
               Projekta mērķis un apraksts
            
            
               Ad hoc semināri kalpo konsultatīviem mērķiem tīkla, Savienības un tās dalībvalstu starpā, lai apspriestu nozīmīgus notikumus un Savienības politikas iespējas, kā arī dotu iespēju Savienības “ideju ģeneratoriem”, dalībvalstīm un Savienības iestādēm informēt mērķauditoriju gan Savienībā, gan ārpus tās.
            Projektā paredzēts rīkot ne vairāk kā deviņus ekspertu ad hoc seminārus un sagatavot attiecīgus rakstiskus kopsavilkumus. IV posmā:
            
                        —
                     
                     
                        klātienē tiks organizēti trīs semināri, bet seši – virtuāli,
                     
                  
                        —
                     
                     
                        rīkojot seminārus, attiecīgajiem ekspertiem, kas saistīti ar tīklu, konsorciju vai, ja vajadzīgs, citām institūcijām, tiks pasūtīts rakstisks ad hoc kopsavilkums par semināra saturu. Šos kopsavilkumus izplatīs pirms semināra kā informatīvu dokumentu vai pēc tam, lai sniegtu pārskatu par svarīgākajām atziņām. Ad hoc kopsavilkumus publicēs Konsorcija tīmekļa vietnē,
                     
                  
                        —
                     
                     
                        EĀDD var arī pieprasīt atsevišķus kopsavilkumus (iepriekš Help Desk dokumenti), nevis rakstisku kopsavilkumu par ad hoc semināra tematu.
                     
                  
               Projekta rezultāti
            
            
                        —
                     
                     
                        Dalībvalstu politikas procesos iesaistīto personu un akadēmisko ekspertu, kā arī EĀDD un citu Savienības iestāžu speciālistu apmaiņa ar informāciju un analīzi par pašreizējām tendencēm izplatīšanas jomā.
                     
                  
                        —
                     
                     
                        Diskusijas par labākajiem veidiem un metodēm, kā īstenot Savienības politikas pasākumus izplatīšanas novēršanai.
                     
                  
                        —
                     
                     
                        Konstruktīvas atsauksmes, ko neatkarīgi Savienības “ideju ģeneratori” sniedz Savienībai par tās stratēģijām MII un VIKI izplatīšanas novēršanai, un ieteikumi, kurus praktiskā darba veicēji sniedz ‘ideju ģeneratoriem” un kuri saistīti ar svarīgākajiem politikas jomas jautājumiem, kas jāturpina pētīt.
                     
                  
                        —
                     
                     
                        Būtisku un politiski orientētos ziņojumos aplūkojamu jautājumu apzināšana neizplatīšanas un atbruņošanās jomā.
                     
                  
                        —
                     
                     
                        AP pārstāvjiem paredzētu politiski orientētu ziņojumu un uz konkrētu rīcību vērstu ieteikumu kopuma izstrāde. Šie ziņojumi tiks izplatīti attiecīgajām Savienības iestādēm un dalībvalstīm.
                     
                  2.4   15 Eiropas Savienības MII neizplatīšanas un atbruņošanās politikas dokumentu publicēšana (vada: Stockholm International Peace Research Institute (SIPRI))
            
            
               Projekta mērķis un apraksts
            
            Projekta mērķis ir izstrādāt un publicēt ne vairāk kā 15 politikas dokumentus. Politikas dokumentus pasūtīs konsorcijs, un tos galvenokārt sagatavos konsorcijs vai tīkls, lai nodrošinātu, ka viedokļu pārstāvība dzimuma un tematisko un reģionālo speciālo zināšanu ziņā ir līdzsvarota un daudzveidīga. Lai veicinātu “nākamās paaudzes” speciālistu profesionālo izaugsmi, viņi, ja iespējams, tiks lūgti sniegt ieguldījumu politikas dokumentu sagatavošanā. Dokumenti aptvers jautājumus, kas ir konsorcija kompetencē. Katrā dokumentā tiks ierosināti ieteikumi/politikas risinājumi. Visus politikas dokumentus publicēs konsorcija tīmekļa vietnē.
            
               Projekta rezultāti
            
            
                        —
                     
                     
                        Veicināt politisku un ar drošības jautājumiem saistītu dialogu par pasākumiem, ar ko apkaro MII un to piegādes sistēmu izplatīšanu, par ieroču kontroli un atbruņošanos; šo dialogu galvenokārt risina eksperti, pētnieki un akadēmisko aprindu pārstāvji.
                     
                  
                        —
                     
                     
                        Palielināt pilsoniskās sabiedrības, neatkarīgo neizplatīšanas “ideju ģeneratoru” Eiropas tīkla un valdību informētību, zināšanas un izpratni par jautājumiem, kas saistīti ar Savienības neizplatīšanas, ieroču kontroles un atbruņošanās politikas pasākumiem.
                     
                  
                        —
                     
                     
                        Sniegt politiskus un/vai operatīvās politikas priekšlikumus AP, Savienības iestādēm un dalībvalstīm.
                     
                  
                        —
                     
                     
                        Savienības līmenī izstrādāt neizplatīšanas, ieroču kontroles un atbruņošanās darbības, balstoties uz idejām, informāciju un analīzi. Ar ieroču neizplatīšanu un atbruņošanos saistītās izglītības veicināšana un stiprināšana
                     
                  2.5   Projekts paredz šādas darbības:
            
            Projekts paredz šādas darbības:
            2.5.1   
                  Ar ieroču neizplatīšanu un atbruņošanos saistīto e-mācību infrastruktūras un kursu atjaunināšana Eiropas Savienībā (vada: Peace Research Institute Frankfurt (PRIF))
            
            
               Projekta mērķis un apraksts
            
            Šī darbība būs vērsta uz II un III posmā izstrādātā e-mācību rīka izplatīšanu un izmantošanu visā pasaulē. Kursu pašlaik veido 20 mācību vienības par visiem attiecīgajiem jautājumiem saistībā ar ieroču neizplatīšanu un atbruņošanos. IV posmā visas 20 vienības tiks regulāri atjauninātas, lai sniegtu studentiem jaunākos faktus un skaitļus. Tā kā pēdējos gados ieroču neizplatīšanas un atbruņošanās jomā notikušas būtiskas pārmaiņas, šajā posmā uzsvars tiek likts uz 15 sākotnējo mācību vienību, kas tika izveidotas laikposmā no 2014. līdz 2017. gadam, būtisku atjaunināšanu: satura; lietošanas ērtuma un lietotājsaskarnes; kā arī grafiskā un video dizaina ziņā. Šīs pārmaiņas atvieglos mācību vienību atjaunināšanu.
            Īpaša uzmanība atkal tiks pievērsta pieejamībai, t. i., modernizācijai, kas kalpos lietotājiem ar redzes vai dzirdes traucējumiem. Visa kursa uztveramība tiks uzlabota, pārskatot valodas lietojumu, ko veiks speciālisti, kuriem angļu valoda ir dzimtā valoda. Pastāvīga izglītības iestāžu informēšana un atbalsta sniegšana tām dos iespēju viegli integrēt e-mācības universitāšu maģistra programmās un citos izglītības piedāvājumos un rosinās visā pasaulē izmantot e-mācību kursu.
            
               Projekta rezultāti
            
            
                        —
                     
                     
                        Ar ieroču neizplatīšanu un atbruņošanos saistīto ES e-mācību kursa uzturēšana, optimizācija un atjaunināšana, aptverot visus attiecīgos neizplatīšanas un atbruņošanās aspektus.
                     
                  
                        —
                     
                     
                        Izglītotāju un pasniedzēju apmācītāju informēšana par ES mācību resursu izmantošanu neizplatīšanas un atbruņošanās jomā un palīdzība viņiem šajā saistībā.
                     
                  
                        —
                     
                     
                        Žurnālistu un jaunāko diplomātu informēšana par ES mācību resursu izmantošanu neizplatīšanas un atbruņošanās jomā un palīdzība viņiem šajā saistībā.
                     
                  
                        —
                     
                     
                        Atbalsta sniegšana universitāšu semināros notiekošajām mācībām par ieroču kontroli, ieroču neizplatīšanu un atbruņošanos.
                     
                  
                        —
                     
                     
                        Atbalsta sniegšana e-mācību kombinēšanai ar mācībām klasē (“jauktā mācīšanās”).
                     
                  
                        —
                     
                     
                        Savienībā un trešās valstīs vēl vairāk padziļinātas zināšanas par ES neizplatīšanas un atbruņošanās politikas pasākumiem.
                     
                  
                        —
                     
                     
                        Pastāvīgi atjaunināta atvērta izglītības resursa nodrošināšana visām ieinteresētajām personām, kas iesaistītas neizplatīšanas jomas pētniecībā un plānošanā.
                     
                  
                        —
                     
                     
                        Būtisku papildu zināšanu sniegšana ieroču neizplatīšanas jomas praktiskā darba veicējiem un zinātniekiem.
                     
                  2.5.2   
                  “Mācību klīnika” (mācību resursu centrs) (vada: Peace Research Institute Frankfurt (PRIF))
            
            
               Projekta mērķis un apraksts
            
            Ar šo darbību tiks turpināts 2021./22. gadā sāktais darbs, lai Eiropas Savienībā stiprinātu izglītību atbruņošanās, ieroču kontroles un neizplatīšanas jomā. Līdz šim, veicot plašu meklēšanu tiešsaistē, apzināti 59 attiecīgi kursi, kas nesen pasniegti ES universitātēs. Attiecīgie lektori tika uzrunāti individuāli. No atbildētājiem tika saņemtas 24 mācību programmas. Pēc sākotnējā novērtējuma tika sagatavotas divas maģistra programmas un īsi svarīgāko tekstu kopsavilkumi. IV posmā ar projektu tiks apkopoti kursi Eiropas un Ziemeļamerikas universitātēs un izvērsta meklēšana valstīs, kas nav Rietumu valstis. Statistiskā analīze tiks pastāvīgi pilnveidota un atjaunināta. Pasniedzējiem un skolotājiem tiks piedāvāti papildu materiāli.
            
               Projekta rezultāti
            
            
                        —
                     
                     
                        Konsorcija tīmekļa vietnē paraugam un iedvesmai publicēts plašs mācību pasākumu programmu klāsts.
                     
                  
                        —
                     
                     
                        Informācija par pašlaik pasniegto kursu statistisko novērtējumu, piemēram, par mācītajiem tematiem, teorētiskajām pieejām vai dzimumu daudzveidību tiks publicēta konsorcija tīmekļa vietnē un sniegta konferencēs vai darbsemināros.
                     
                  
                        —
                     
                     
                        Pirmreizējiem pasniedzējiem paredzētu divu “maģistra mācību programmu” izveide un atjaunināšana.
                     
                  
                        —
                     
                     
                        Konsorcija tīmekļa vietnē publicēti īsi attiecīgās vai trūkstošās literatūras kopsavilkumi.
                     
                  2.5.3   
                  Apmācības kursi izpratnes veidošanai par ieroču izplatīšanu (vada: Stockholm International Peace Research Institute (SIPRI))
            
            
               Projekta mērķis un apraksts
            
            Šī darbība paredz rīkot sešus apmācības kursus, lai vairotu dabaszinātņu un citu attiecīgu jomu diplomu ieguvušo un pēcdiploma studentu izpratni par ieroču izplatīšanas riskiem. Tā arī radīs saikni starp sociālajām un dabas zinātnēm, jo pēdējā posmā tika atzīts, ka tāda steidzami vajadzīga. Paredzēta arī īpašas mācību programmas izstrāde dažādām auditorijām (piemēram, biomedicīna, inženierzinātnes vai kodolenerģija) un divu kursu pasniegšana katru gadu. IV posmā trīs no šiem kursiem tiks klātienē rīkoti Stokholmā, un trīs notiks neklātienē.
            
               Projekta rezultāti
            
            
                        —
                     
                     
                        Dabaszinātņu un citu attiecīgu jomu nākamās paaudzes zinātnieku spēju stiprināšana saistībā ar neizplatīšanas instrumentiem un politikas pasākumiem.
                     
                  
                        —
                     
                     
                        Ieguldījums Savienības neizplatīšanas politikas mērķa sasniegšanā, pateicoties labākai izpratnei par izplatīšanas riskiem disciplīnās, kurās pastāv būtiski izplatīšanas riski un notiek tehnoloģiska attīstība; kā arī iespējas ar tehnoloģiju attīstību ierobežot izplatīšanas risku.
                     
                  
                        —
                     
                     
                        Tālmācības (e-mācību) un klātienes apmācības apvienošana (“jauktā mācīšanās”).
                     
                  2.6   Jaunu sieviešu un nākamās paaudzes informēšana par jautājumiem, kas saistīti ar ieroču neizplatīšanu un atbruņošanos
            
            Projekts paredz šādas darbības:
            2.6.1.   
                  Stažēšanās programma (vada: Peace Research Institute (PRIF))
            
            
               Projekta mērķis un apraksts
            
            Darbība paredz Eiropas prakses iespējas neizplatīšanas un atbruņošanās jomā līdz pat 30 diplomu ieguvušiem studentiem vai jauniem diplomātiem (līdz pat trim mēnešiem katrai no minētajām personām). Praktikantu vietas izveidos un dokumentēs konsorcijs, un prakse aptvers dalību pasākumos un darbsemināros, lasīšanas un rakstīšanas uzdevumus un iesaisti projektos. Par uzņemošajiem institūtiem ir tiesības būt visiem institūtiem, kas pieder tīklam. 24 no 30 prakses vietām ir rezervētas kandidātiem no Eiropas valstīm, bet atlikušās sešas ir rezervētas kandidātiem, kas nav no Eiropas. Visi praktikanti iespēju robežās tiks aicināti uz konsorcija rīkotām konferencēm un semināriem, kas notiks viņu prakses laikā.
            
               Projekta rezultāti
            
            
                        —
                     
                     
                        Uzlabotas nākamās paaudzes zinātnieku un praktiskā darba veicēju spējas ieroču neizplatīšanas politikas un plānošanas jomā.
                     
                  
                        —
                     
                     
                        Savienībā vēl vairāk padziļinātas zināšanas par Savienības ieroču neizplatīšanas un atbruņošanās politikas pasākumiem.
                     
                  
                        —
                     
                     
                        Labāka trešo valstu izpratne par Savienības stratēģijām, politikas pasākumiem un pieejām ieroču neizplatīšanas jomā.
                     
                  
                        —
                     
                     
                        Gados jaunu praktiskā darba veicēju un akadēmisko aprindu pārstāvju tīklu izveide un praktiskās sadarbības veicināšana.
                     
                  
                        —
                     
                     
                        Stiprināta tīkla spēju veidošana saistībā ar Savienības politiku MII un VIKI jomā.
                     
                  2.6.2   
                  Nākamās paaudzes un gados jaunu sieviešu pasākumu un konsultāciju programma (vada: Vienna Center for Disarmament and Non-Proliferation (VCDNP))
            
            
               Projekta mērķis un apraksts
            
            Tā kā ieroču neizplatīšanas, atbruņošanās un ieroču kontroles jomā plaši izplatīta ir ekspertu un praktiskā darba veicēju vecuma un dzimuma nelīdzsvarotība, projekta mērķis ir informēt pirmsdiploma studentus, absolventus un pēcdiploma studentus par neizplatīšanas, atbruņošanās un ieroču kontroles jautājumiem, palielinot viņu informētību par tiem un mudinot viņus iesaistīties pasākumos un darbsemināros par attiecīgiem tematiem. IV posmā darbība paredz katru gadu rīkot divus informatīvus Eiropas universitāšu klātienes apmeklējumus, lai uzlabotu šīs jomas pamanāmību un izpratni par gados jaunu zinātnieku iespējām. Darbība arī paredz turpmāk organizēt tīmekļseminārus par tematiskiem jautājumiem, vienmēr iekļaujot informāciju par jauniešu karjeras iespējām vai virzieniem.
            Lai palielinātu šajā jomā aktīvo sieviešu skaitu, IV posmā projekts paredz arī katru gadu īstenot oficiālu konsultēšanas programmu (1 gadu), kas 20 jaunām sievietēm nodrošinās 20 konsultantus, lai palīdzētu uzlabot attiecīgās personas sadarbības tīklus, vairot izpratni par šo jomu un sameklēt padomu par karjeras iespējām. Konsultāciju programmu papildinās ekspertu sesijas, sociālie un prasmju veidošanas semināri.
            
               Projekta rezultāti
            
            
                        —
                     
                     
                        Uzlabotas nākamās paaudzes zinātnieku un praktiskā darba veicēju spējas neizplatīšanas, atbruņošanās un ieroču kontroles jomā.
                     
                  
                        —
                     
                     
                        Labāka izpratne par šo jomu un attiecīgajiem ES politikas pasākumiem.
                     
                  
                        —
                     
                     
                        Lielāka informētība par gados jaunu zinātnieku, it īpaši sieviešu iespējām aktīvāk iesaistīties ieroču neizplatīšanas, atbruņošanās un ieroču kontroles jomā.
                     
                  
                        —
                     
                     
                        Nostiprināti gan jauno praktiskā darba veicēju tīkli, gan jauno praktiskā darba veicēju un vispāratzītu ekspertu tīkli.
                     
                  
                        —
                     
                     
                        Labāka sadarbība ar jaunajiem zinātniekiem, kas vēlas uzzināt vairāk par šo jomu un sāk darbību šajā jomā.
                     
                  2.7   ANO stipendiātu, kas ir atbruņošanās pētnieki, vizīte Briselē (vada: Vienna Center for Disarmament and Non-Proliferation (VCDNP))
            
            
               Projekta mērķis un apraksts
            
            Šis projekts, kas ietverts atbruņošanās pētniekiem paredzētajā ANO stipendiātu programmā, nodrošina 2–3 dienu izpētes vizīti Briselē (Beļģija), lai stipendiāti varētu uzzināt vairāk par ES, tās politiku, darbību un iestādēm. Apmeklējums tiks ieplānots tā, lai tas iekļautos stipendiju programmas Eiropas komponentā. Programmas mērķis ir dot visaptverošu pārskatu par nozīmīgākajām ES iestādēm un politikas veidošanas struktūrām, it īpaši tām, kas saistītas ar ieroču neizplatīšanu un atbruņošanos, un sniegt tematiskas prezentācijas par ES darbu šajā jomā, tostarp par atbalsta programmām, ko piedāvā trešām valstīm.
            
               Projekta rezultāti
            
            
                        —
                     
                     
                        Uzlabotas zināšanas un priekšstats par ES darbību, institūcijām un politikas pasākumiem, kā arī par trešo valstu atbalsta programmām ieroču neizplatīšanas un atbruņošanās jomā.
                     
                  
                        —
                     
                     
                        Uzlabotas partnervalstu un trešo valstu speciālās zināšanas par MII un VIKI jautājumiem.
                     
                  
                        —
                     
                     
                        Pastiprināta sadarbība ar ANO Atbruņošanās lietu biroju un atbalsts izglītībai, ko nodrošina saskaņā ar atbruņošanās pētniekiem paredzēto ANO stipendiju programmu.
                     
                  2.8   Informēšana un saziņa (vada: Fondation pour la Recherche Stratégique (FRS))
            
            Projekts paredz šādas darbības:
            
               
                  Tīmekļa vietne, tīkla platforma un informēšana (vada: Fondation pour la Recherche Stratégique (FRS))
            
            
               Projekta mērķis un apraksts
            
            Šī darbība nodrošina līdzekļus konsorcija tīmekļa vietnes un sociālo tīklu (Twitter, LinkedIn, Youtube) mitināšanai tīmeklī, tīmekļa vietnes noformējumam un tīmekļa vietnes tehniskajai uzturēšanai. Pēc digitālās sadarbības platformas izveides iepriekšējā posmā, lai tīklā veicinātu saziņu, sadarbību un paraugprakses apmaiņu, šī darbība aptvers kopienas pārvaldību, atjaunināšanu un platformas tehnisko uzturēšanu. Tīkla dalībnieki, mijiedarbojoties forumā, daloties ar saviem resursiem un informējot par gaidāmajiem pasākumiem, kā arī sniedzot jaunāko informāciju par saviem ekspertiem un institūtu, tiks tiešāk iesaistīti ar šīs digitālās sadarbības platformas starpniecību. Platformā katram pētījumam varēs izveidot īpašu profilu, iegūt informāciju par ES Ieroču neizplatīšanas un atbruņošanās konsorciju un tīklu un mijiedarboties ar citiem lietotājiem. Turklāt:
            
                        —
                     
                     
                        dažādās platformās turpinās popularizēt un atbalstīt konsorcija un citu tīkla dalībnieku publikācijas, pasākumus un darba iespējas,
                     
                  
                        —
                     
                     
                        arī turpmāk tiks popularizētas konsorcija rīkotās konferences, kuras dokumentēs tīmekļa vietnē (informatīvi dokumenti, darba kārtība, prezentācijas un, atbilstīgā gadījumā, atklātas sanāksmes videoieraksts),
                     
                  
                        —
                     
                     
                        īpašā tīmekļa vietnes sadaļā arī turpmāk tiks popularizētas konsorcija pavērtās izglītības iespējas, tostarp e-mācību kurss, mācīšanas resursi, Jaunu sieviešu un nākamās paaudzes iniciatīva, stipendijas un prakses iespējas,
                     
                  
                        —
                     
                     
                        tiks izveidotas saites starp tīmekļa vietni un platformu, lai nodrošinātu visu konsorcija izmantoto informēšanas un saziņas rīku integrāciju un regulāru atjaunināšanu,
                     
                  
                        —
                     
                     
                        arī turpmāk katru mēnesi tiks publicēts biļetens. Katrā numurā būs: 1) forums, kas tīkla pārstāvjiem dod iespēju popularizēt savas pētniecības darbības, galveno uzmanību pievēršot pēdējā laikā sāktajiem pētījumiem; 2) jaunākā informācija par konsorcija darbību; 3) ziņas par tīkla dalībnieku darbību; 4) redaktora sleja, kurā runa būs par ES politikai nozīmīgiem ieroču neizplatīšanas un atbruņošanās jautājumiem.
                     
                  2.8.1   
                  ES Ieroču neizplatīšanas un atbruņošanās konsorcija raidieraksta sagatavošana (vada: International Institute for Strategic Studies (IISS-Europe))
            
            
               Projekta mērķis un apraksts
            
            Šī darbība paredz sagatavot ES Ieroču neizplatīšanas un atbruņošanās konsorcija raidierakstus, kuros tiek aplūkoti konsorcija darbības jomā esoši tematiski jautājumi. Projekta IV posmā IISS-Europe publiskos ne vairāk kā 36 raidierakstus.
            
               Projekta rezultāti
            
            
                        —
                     
                     
                        Savienības iestāžu, dalībvalstu, pilsoniskās sabiedrības un trešo valstu informētības un zināšanu uzlabošana par apdraudējumu, kas saistīts ar parastajiem ieročiem, MII un to piegādes līdzekļiem, lai palielinātu to iespējas savlaicīgi rīkoties.
                     
                  
                        —
                     
                     
                        Labāka pilsoniskās sabiedrības izpratne par Eiropas Savienības MII neizplatīšanas un VIKI stratēģijām.
                     
                  
                        —
                     
                     
                        Nodrošināta Savienības un “ideju ģeneratoru” tīkla saskarne.
                     
                  
                        —
                     
                     
                        Platformas pārvaldīšana, kurā neizplatīšanas “ideju ģeneratori” var pastāvīgi dalīties ar saviem neatkarīgajiem uzskatiem un analīzi par MII izplatīšanu un problēmām, kas saistītas ar parastajiem ieročiem, tostarp VIKI.
                     
                  
                        —
                     
                     
                        Neatkarīgu “ideju ģeneratoru” tīkla izvēršana, pārvaldīšana un atjaunināšana.
                     
                  
                        —
                     
                     
                        Iespēja pastāvīgi un bez maksas lejupielādēt dokumentus no tīkla sanāksmēm un neatkarīgajiem “ideju ģeneratoriem”, kas, iespējams, vēlas bez finansiālas atlīdzības dalīties ar savu pētījumu rezultātiem.